Dôvodová   správa
 
Všeobecná časť

Návrh nariadenia vlády Slovenskej republiky (ďalej len „nariadenie vlády“ ) o zvýšení platových taríf štátnych zamestnancov vyplýva z ustanovenia § 105 zákona č. 312/2001 Z. z. o štátnej službe a o zmene a doplnení niektorých zákonov v znení zákona č. 551/2003 Z. z. (ďalej len „zákon  štátnej službe“).

Týmto nariadením vlády sa ustanovuje zvýšenie platových taríf štátnych zamestnancov o 5 % s účinnosťou od 1. júla 2006 v súlade s § 5 ods. 1 zákona č. 655/2005 Z. z. o štátnom rozpočte na rok 2006, v súlade s uznesením vlády Slovenskej republiky č. 790/2005 k návrhu rozpočtu verejnej správy na roky 2006 až 2008 a v súlade s čl. II ods. 3 Kolektívnej zmluvy vyššieho stupňa v štátnej službe na rok 2006.

Finančný dopad nariadenia vlády na štátny rozpočet je vyčíslený v doložke finančných, ekonomických, environmentálnych vplyvov, vplyvov na zamestnanosť a podnikateľské prostredie.

Ministerstvo financií Slovenskej republiky v stanovisku zo dňa 17.02.2006, číslo MF/10414/2006-81 berie na vedomie, že návrh je vypracovaný v súlade s ustanoveniami zákona o štátnej službe, zákona č. 655/2005 Z. z. o štátnom rozpočte na rok 2006 a uzatvorenou Kolektívnou zmluvou vyššieho stupňa v štátnej službe na rok 2006.

Návrh nariadenia vlády bol predmetom medzirezortného pripomienkového konania a bol prerokovaný v Legislatívnej rade vlády Slovenskej republiky. Legislatívna rada vlády Slovenskej republiky k predmetnému návrhu neuplatnila pripomienky.

Predkladaný návrh nariadenia vlády je v súlade s Ústavou Slovenskej republiky a so zákonom o štátnej službe, na ktorého vykonanie sa navrhuje. 

Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie

1.	Odhad dopadov na verejné financie

      Návrh nariadenia vlády o zvýšení platových  taríf  štátnych zamestnancov vyplýva z ustanovenia § 105 zákona č. 312/2001 Z. z.  o štátnej službe a o zmene a doplnení niektorých zákonov v znení zákona č. 551/2003 Z. z. (ďalej len „zákon o štátnej službe“).
 
       V súlade s § 5 ods. 1 zákona č. 655/2005 Z. z. o štátnom rozpočte na rok 2006, v súlade s uznesením vlády SR č.  790/2005 k návrhu rozpočtu verejnej správy na roky 2006 až 2008 s v súlade s čl. II ods. 3 Kolektívnej zmluvy vyššieho stupňa v štátnej službe na rok 2006 uzatvorenej medzi štátom a Konfederáciou odborových zväzov Slovenskej republiky a Nezávislými kresťanskými odbormi Slovenska sa platové tarify štátnych zamestnancov uvedené v prílohe č. 2 zákona o štátnej službe v znení nariadenia vlády Slovenskej republiky č. 203/2005 Z. z. zvýšia o 5 % s účinnosťou od 1. júla 2006.

V zmysle zákona č. 655/2005 Z. z. o štátnom rozpočte na rok 2006 sú v kapitole Všeobecná pokladničná správa rozpočtované výdavky na zvýšenie platových taríf štátnych zamestnancov na rok 2006

•	v celkovej výške                 360 mil. Sk, z toho
•	na mzdy a platy v sume     267 mil. Sk. 

Dopad na verejné financie predstavuje:
V roku 2007 v celkovej výške  720 mil. Sk, z toho
                     na mzdy a platy  534 mil. Sk.

V roku 2008 v celkovej výške  720 mil. Sk, z toho
                     na mzdy a platy  534 mil. Sk. 

2.	Odhad dopadov na obyvateľstvo, hospodárenie podnikateľskej sféry a iných     
právnických osôb

Zvýšenie platových taríf štátnych zamestnancov nemá negatívny dopad na obyvateľstvo ani na hospodárenie podnikateľskej sféry a iných právnických osôb.

3.  Odhad dopadov na životné prostredie

Realizácia predloženého návrhu nariadenia vlády Slovenskej republiky nemá žiadny vplyv na životné prostredie.

4.  Odhad dopadov na zamestnanosť 

Realizáciou predloženého návrhu nariadenia vlády Slovenskej republiky sa nepredpokladá žiadny vplyv na zamestnanosť v Slovenskej republike.

5.  Odhad dopadov na podnikateľské prostredie

Predkladaný návrh nariadenia vlády sa nevzťahuje na zamestnávateľov v podnikateľskej sfére a vzhľadom na to nebude mať dopad na podnikateľské prostredie.

Osobitná časť
 
K § 1 a 2 a k prílohe
	Ustanovujú sa sumy zvýšených platových taríf štátnych zamestnancov.

K § 3  
           Zrušuje sa nariadenie vlády Slovenskej republiky č. 203/2005 Z. z. o zvýšení 
           platových taríf štátnych zamestnancov, vzhľadom na to, že týmto nariadením vlády sa    
           s účinnosťou od 1. júla 2006 ustanovujú nové zvýšené platové tarify. 

K § 4
	Navrhuje sa, aby nariadenie vlády nadobudlo účinnosť 1. júla 2006.